Dôvodová správa 

Všeobecná časť

Návrh zákona, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov sa predkladá na základe úlohy A. 10. a A. 15. uznesenia vlády Slovenskej republiky k zmenám  legislatívnych noriem podmieňujúcich návrh štátneho rozpočtu na rok 2003.

Predložený návrh zákona je v súlade s  čl. 35 Ústavy Slovenskej republiky,  ďalšími všeobecne záväznými právnymi predpismi, medzinárodnými zmluvami,  ktorými je Slovenská republika viazaná a s právom  Európskych spoločenstiev a právom Európskej únie.

Obsahom návrhu je úprava tých ustanovení zákona, ktoré zakladajú nárok na účelovú dotáciu zo štátneho rozpočtu do garančného fondu a na účelovú dotáciu zo štátneho rozpočtu na úhradu príspevkov na niektoré nástroje aktívnej politiky trhu práce. Predkladaným návrhom sa navrhuje aj zmena ustanovení týkajúcich sa evidencie nezamestnaných tak, aby sa sprísnili podmienky na zotrvávanie v evidencii   nezamestnaných občanov hľadajúcich zamestnanie. Ďalej sa navrhuje, aby obce spolupracovali s okresnými úradmi práce pri hľadaní možností pracovného uplatnenia evidovaných nezamestnaných občanov, najmä dlhodobo nezamestnaných občanov v rámci sezónnych prác a príležitostných prác v obci. Zapojením obci do riešenia  pracovného uplatnenia, predovšetkým rizikových účastníkov na trhu práce, ktorí sú spravidla poberateľmi dávky sociálnej pomoci, sa predpokladá aj eliminácia "nelegálnej práce" u týchto skupín občanov. V nadväznosti na navrhované kompetencie obcí sa navrhuje rozšíriť aj vykonávateľov politiky zamestnanosti a účastníkov právnych vzťahov o obce. Navrhuje sa tiež, aby Národný úrad práce poskytoval aj obciam údaje zo svojho informačného systému na účely spolupráce pri riešení pracovného uplatnenia evidovaných nezamestnaných bezplatne.

Návrh zákona vyžaduje okrem zmeny a doplnenia zákona Národnej rady Slovenskej republiky č. 387/1996 Z. z. o zamestnanosti v znení neskorších predpisov vykonať aj zmeny zákona  č. 565/2001 Z. z. o investičných stimulov a o zmene a doplnení niektorých zákonov.

Návrh zákona je  v súlade s prioritami a  cieľmi hospodárskej politiky.

Navrhovaná právna úprava nebude mať negatívny dopad  na verejné financie,  životné prostredie a na zamestnanosť. Naopak, predpokladá sa zníženie finančných nárokov na štátny rozpočet.
	
	Ministerstvo financií  Slovenskej republiky v stanovisku z 29. 10. 2002 zn. 20261/2002-81 k predloženému návrhu zákona, nemá pripomienky z hľadiska vplyvu na štátny rozpočet. 

	Návrh zákona nebol predmetom rokovania Rady hospodárskej a sociálnej dohody Slovenskej republiky.

Doložka zlučiteľnosti
 návrhu zákona 
s právom Európskych spoločenstiev a právom Európskej únie

1.	Navrhovateľ zákona: vláda Slovenskej republiky

2.	Názov návrhu zákona: Zákon, ktorým sa mení a dopĺňa zákon Národnej rady Slovenskej republiky č. 387/1996 Z. z. o zamestnanosti v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii:
a)	Problematika návrhu zákona patrí medzi prioritné oblasti aproximácie práva uvedené v článku 64 ods. 1 (iii) Európskej dohody o pridružení v oblasti štátnej pomoci a v článku 70 Európskej dohody o pridružení v oblasti ochrany zamestnancov na pracovisku, patrí medzi priority uvedené v Príprave asociovaných krajín strednej a východnej Európy na integráciu do vnútorného trhu Európskej únie (Biela kniha) v Sekcii 4 Sociálne záležitosti, oblasť IV. Pracovné právo a pracovné podmienky. Problematika návrhu zákona je krátkodobou prioritou Národného programu pre prijatie acquis communautaire, screeningu a  je prioritou Partnerstva pre vstup. Návrh zákona nie je prioritou v zmysle prioritných úloh vlády Slovenskej republiky, vyplývajúcich z Pravidelnej správy Európskej komisie o príprave Slovenskej republiky na členstvo v Európskej únii z 13. novembra 2001.
Návrh zákona nie je úlohou zahrnutou do Plánu legislatívnych úloh vlády Slovenskej republiky na rok 2002. Návrh zákona je vypracovaný na základe úlohy A. 10. a A. 15. uznesenia vlády Slovenskej republiky k zmenám legislatívnych noriem podmieňujúcich návrh štátneho rozpočtu na rok 2003,
b)	Problematika návrhu zákona patrí medzi priority podľa negociačnej pozície v kapitole Hospodárska súťaž.
Slovenská republika prevzala záväzok uskutočniť transpozíciu smerníc v oblasti pracovného práva  k referenčnému dátumu vstupu.

4.	Problematiku návrhu zákona:
a)	je upravená v práve Európskych spoločenstiev :
Smernica Rady 80/987 EHS z 20. októbra 1980 o aproximácii zákonov členských štátov týkajúcich sa ochrany práv zamestnancov pri platobnej neschopnosti ich zamestnávateľa,
b)
c)  je upravená v práve Európskej únie.
Čl. 87 ods. 1 Zmluvy o založení Európskeho spoločenstva v amsterdamskom znení vymedzuje zákaz poskytovania podpory štátom, alebo akoukoľvek formou zo štátnych prostriedkov, ktorá narúša súťaž alebo hrozí narušením súťaže tým, že zvýhodňuje určité podniky alebo výrobu určitých druhov tovaru je, pokiaľ to ovplyvňuje trh medzi členskými štátmi, nezlučiteľná so spoločným trhom.
Podľa odseku 3, písm. a)  za zlučiteľnú so spoločným trhom možno pokladať: 
podporu na pomoc hospodárskemu rozvoju oblasti s mimoriadne nízkou životnou úrovňou alebo s mimoriadne vysokou nezamestnanosťou.
Čl. 88 Zmluvy o založení Európskeho spoločenstva v amsterdamskom znení ustanovuje základné princípy v oblasti monitorovania a oznamovania štátnej pomoci.
Čl. 89 Zmluvy o založení Európskeho spoločenstva v amsterdamskom znení ustanovuje možnosť Rady vydať nariadenia na uplatnenie čl. 87 a 88, ako aj uviesť druhy podpory, ktoré sú vyňaté z tohto konania.
Usmernenie 95/C334/04 o štátnej pomoci pre podporu zamestnanosti ustanovuje princípy pomoci pri zvyšovaní zamestnanosti.
d) 

	Predkladaný návrh zákona sa nedotýka úpravy podmienok poskytovania štátnej pomoci. Navrhovaná úprava rieši len spôsob tvorby garančného fondu a spôsob poskytovania príspevkov na niektoré nástroje  aktívnej politiky trhu práce. Na základe uvedeného nie je potrebné vypracovávať tabuľky zhody k usmerneniu 95/C 334/04 o štátnej pomoci pre podporu zamestnanosti. 

  5. Stupeň zlučiteľnosti návrhu zákona s právom Európskych spoločenstiev a právom Európskej únie:
a)	úplná 

6. Gestor: Ministerstvo práce, sociálnych vecí a rodiny Slovenskej republiky

7.	Účasť expertov pri príprave návrhu zákona a ich stanovisko k zlučiteľnosti návrhu zákona  s právom Európskych spoločenstiev a právom Európskej únie: Osobná účasť expertov Európskej únie a domácich expertov, ani iná forma expertnej spolupráce pri príprave návrhu zákona nebola. 

Osobitná časť

K čl. I

K bodu 1

	V nadväznosti na navrhované kompetencie obcí sa navrhuje rozšíriť okruh vykonávateľov politiky zamestnanosti ustanovených v zákone o zamestnanosti o obce.

K bodom 2 až 7

	Ide o legislatívnotechnickú úpravu v oblasti pôsobnosti samosprávnych orgánov a výkonných orgánov Národného úradu práce v nadväznosti na účelovú dotáciu zo štátneho rozpočtu na spolufinancovanie príspevkov na aktívnu politiku trhu práce podľa § 84a, § 86, § 90a, § 91a a 93a.

K bodu 8

	Navrhuje sa rozšíriť pôsobnosť okresného úradu práce o spoluprácu s obcou pri riešení pracovného uplatnenia evidovaného nezamestnaného.

K bodu 9

	V nadväznosti na navrhované kompetencie obcí sa navrhuje rozšíriť aj okruh účastníkov právnych vzťahov ustanovených v zákone o zamestnanosti.

K bodu 10

	Navrhuje sa, aby obce spolupracovali s okresným úradom práce pri riešení zamestnanosti obyvateľov obce. Podrobnejšie podmienky spolupráce medzi obcou a  príslušným okresným úradom práce budú upravené v dohode, ktorú uzavrú tieto dva subjekty. Tiež sa navrhuje, aby okresný úrad práce poskytoval obci raz mesačne údaje uvedené v § 22a ods. 2.

K bodom 11 až 13

	Navrhuje sa zosúladiť terminológiu tak, aby sa pri určovaní povinností evidovaným nezamestnaným používala jednotne terminológia "hľadanie zamestnania". V záujme zvýšenia osobnej aktivity evidovaných nezamestnaných pri hľadaní zamestnania navrhuje sa určiť povinnosť osobne sa dostaviť na okresný úrad práce najmenej raz za 14 dní. Ďalej sa navrhuje, aby evidovaní nezamestnaní preukazovali, že si sami hľadajú zamestnanie.  Navrhuje sa tiež, že za nespoluprácu s okresným úradom práce sa bude považovať aj nepreukázanie hľadania si zamestnania evidovaným nezamestnaným vlastnými aktivitami.

K bodom  14 a 15

Ide o legislatívnotechnickú úpravu druhového vymedzenia príjmov Národného úradu práce.

K bodom 16 a 17

	Navrhovanou úpravou § 75 sa mení obligatórna povinnosť štátu prispievať na vybrané nástroje aktívnej politiky trhu práce  na fakultatívnu možnosť participácie zdrojov štátneho rozpočtu na spolufinancovaní výdavkov na určené nástroje aktívnej politiky trhu práce.

K bodu 18

	Navrhuje sa, aby výška účelovej dotácie zo štátneho rozpočtu do garančného fondu, ktorý je určený na uspokojovanie nárokov z pracovného pomeru vo forme peňažnej náhrady z dôvodu  platobnej neschopnosti zamestnávateľa bola poskytnutá, ak tak určí zákon   o štátnom rozpočte na príslušný rozpočtový rok.

K bodu 19

Preddavok zo schválenej účelovej dotácie zo štátneho rozpočtu sa navrhuje poskytovať štvrťročne. Navrhuje sa, aby ročné zúčtovanie účelovej dotácie zo štátneho rozpočtu sa riadilo zákonom Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov.

K bodu  20

Navrhuje sa, aby účelová dotácia zo štátneho rozpočtu Národnému úradu práce na spolufinancovanie príspevkov na niektoré nástroje aktívnej politiky trhu práce sa mohla poskytnúť na základe žiadosti predložené Národným úradom práce štvrťročne vo forme preddavku. Ročné zúčtovanie účelovej dotácie zo štátneho rozpočtu sa bude riadiť zákonom Národnej rady Slovenskej republiky č. 303/1995 Z. z. o rozpočtových pravidlách v znení neskorších predpisov.

K bodom 21 až 29

	Navrhuje sa v § 84a,  § 86, § 90a, § 91a a 93a zmena obligatórneho charakteru participácie štátu na financovaní vyššie uvedených nástrojov aktívnej politiky trhu práce na fakultatívny charakter s možnosťou participácie Národného úradu práce na ich financovaní.

K bodom 30 a 31

	Navrhuje sa, aby Národný úrad práce poskytoval osobné údaje zo svojho informačného systému aj v prípade, ak tak ustanoví okrem osobitného zákona aj zákon o zamestnanosti.

K bodu 32

	V prechodnom ustanovení sa navrhuje, aby sa účinnosť týchto zmien vzťahovala len na dohody uzatvorené po účinnosti tohto zákona.

K čl.II

Navrhuje sa účinnosť od 1. januára 2003 tak, aby tento zákon nadobudol účinnosť  súčasne s nadobudnutím účinnosti  zákona Národnej rady Slovenskej republiky o štátnom rozpočte na rok 2003.